આ અંગે ખેરાલુ પોલીસ સ્ટેશનના સીપીઆઇ એમ.એચ.વાઘેલા કહે છે, ‘આરોપીના સકંજામાંથી ભાગી આવેલી યુવતીની વાત જાણ્યા પછી તાત્કાલિક જવાનોને મોકલી ભુરા ઠાકોરની ધરપકડ કરી. યુવતીની મેડિકલ તપાસ બાદ તેને અમદાવાદના મહિલા સંરક્ષણ ગૃહમાં મોકલી આપવામાં આવી. ભુરા ઠાકોરની ઊલટતપાસમાં અમદાવાદના સાહિલ અને જીવણનું નામ-સરનામું જાણવા મળ્યું. તરત જ એક ટીમ અમદાવાદ મોકલીને આ બંનેની ધરપકડ કરી લીધી. એમની પાસેથી તેમના મુંબઈના સાથીદારો વિશે જાણકારી મેળવી હ્યુમન ટ્રાફિકિંગ કરતી આખી ગેન્ગ ઝડપી લીધી. યુવતી રોહિણીને ઝારખંડમાં તેના વતન લાતેહાર મોકલી દીધી. અત્યારે તે ઝારખંડની સ્થાનિક સંસ્થામાં કામ કરે છે. ત્યાંની ગરીબ યુવતીઓને પોતાની જેમ લાલચ આપી લઈ જવાની છે એવી જાણ થતાં જ પહોંચી જાય છે અને પોતાની આપવીતી કહીને એમને રોકી દે છે.’